《春暮叹和对山子》
明代·王九思

春风吹，白日飘荡无停时。明朝忽复见日出，青春不返那得知。

杨柳阴阴一径微，落花游丝双燕飞。桑落酒香碧玉壶，美人不来空我思。

印佩累累五陵客，自快几时翻自𢝇。何如扁舟泛五湖，长游不受人促迫。

磊落谁似浒西君，春日题诗许我闻。欲拟剪裁那可得，恍惚变化春空云。

作者简介：（1468—1551）明陕西鄠县人，字敬夫，号渼陂。弘治九年进士。授检讨，以附刘瑾为吏部郎中。瑾败，降寿州同知，勒致仕。盛年遭摒弃，以重资聘乐工学弹琵琶，善作词曲。有《碧山乐府》、《碧山续稿》、《碧山新稿》等，与康海为曲坛宗匠数十年，作品有愤慨不平之气。另有《渼陂集》。